ΚΑΝΟΝΙΣΜΟΣ (ΕΟΚ) αριθ. 1204/93 ΤΗΣ ΕΠΙΤΡΟΠΗΣ της 17ης Μαΐου 1993 για τη θέσπιση οριστικών μέτρων σχετικών με την έκδοση αδειών "ΣΜΣ" για τα νωπά οπωροκηπευτικά στις συναλλαγές μεταξύ Πορτογαλίας και λοιπών κρατών μελών και για την τροποποίηση του κανονισμού (ΕΟΚ) αριθ. 1406/92

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 252 παράγραφος 3,

τον κανονισμό (ΕΟΚ) αριθ. 3651/90 του Συμβουλίου της 11ης Δεκεμβρίου 1990 για τον καθορισμό των γενικών κανόνων εφαρμογής του συμπληρωματικού μηχανισμού στις συναλλαγές νωπών οπωροκηπευτικών μεταξύ της Πορτογαλίας και των άλλων κρατών μελών (1), όπως τροποποιήθηκε από τον κανονισμό (ΕΟΚ) αριθ. 745/93 (2), και ιδίως το άρθρο 7,

Εκτιμώντας:

ότι ο κανονισμός (ΕΟΚ) αριθ. 1406/92 της Επιτροπής της 27ης Μαΐου 1992 για τον καθορισμό ορισμένων ενδεικτικών ανωτάτων ορίων και ορισμένων πρόσθετων λεπτομερειών του συμπληρωματικού μηχανισμού στις συναλλαγές οπωροκηπευτικών μεταξύ της Πορτογαλίας και των άλλων κρατών μελών (3) ορίζει τα ανώτατα όρια στόχου για τις εισαγωγές στην Πορτογαλία ορισμένων νωπών οπωροκηπευτικών κατά την περίοδο εμπορίας 1992/93-

ότι το ανώτατο όριο στόχου για τα πορτοκάλια, την περίοδο από 1ης Μαρτίου έως 31 Μαΐου 1993 έχει ήδη υπερβληθεί-

ότι η Επιτροπή θέσπισε τα αναγκαία μεταβατικά μέτρα προστασίας σύμφωνα με τη διαδικασία του επείγοντος με τον κανονισμό (ΕΟΚ) αριθ. 900/93 (4)- ότι πρέπει να θεσπισθούν οριστικά μέτρα- ότι, λόγω της κατάστασης που επικρατεί στην αγορά της Πορτογαλίας και όσον αφορά την εξασφάλιση των παραδόσεων πορτοκαλιών στο εναπομένον τμήμα της ευαίσθητης για τα πορτοκάλια περιόδου, το ανώτατο όριο στόχου θα πρέπει να επανεξετασθεί-

ότι θα πρέπει να θεσπισθούν οριστικά μέτρα όπως προβλέπεται στο άρθρο 252 παράγραφος 3 της πράξης προσχώρησης για να επιβεβαιωθεί η αναστολή της εκδόσεως αδειών ΣΜΣ, όπως προβλέπεται στο άρθρο 1 του κανονισμού (ΕΟΚ) αριθ. 900/93-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η έκδοση των αδειών ΣΜΣ για τα πορτοκάλια που υπάγονται στους κωδικούς ΣΟ 0805 10 11, 0805 10 15, 0805 10 19, 0805 10 21, 0805 10 25, 0805 10 29, 0805 10 31, 0805 10 35, 0805 10 39, 0805 10 41, 0805 10 45, και 0805 10 49, όπως αναφέρεται στον κανονισμό (ΕΟΚ) αριθ. 900/93 και ισχύει για την Πορτογαλία από τις 13 Απριλίου 1993 μέχρι την ημερομηνία έναρξης της ισχύος του παρόντος κανονισμού, αναστέλλεται οριστικώς.

2. Μπορούν να υποβληθούν επιπλέον αιτήσεις για άδειες ΣΜΣ όσον αφορά τις εναπομένουσες ποσότητες στα πλαίσια του ανωτάτου ορίου όπως τροποποιήθηκε από το άρθρο 2.

Άρθρο 2

Στο παράρτημα του κανονισμού (ΕΟΚ) αριθ. 1406/92 το ενδεικτικό ανώτατο όριο των 5 400 τόνων για τα πορτοκάλια, την περίοδο από 1ης Μαρτίου έως 31 Μαΐου 1993, αυξάνεται σε 7 000 τόνους.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαΐου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 362 της 27. 12. 1990, σ. 24.

(2) ΕΕ αριθ. L 77 της 31. 3. 1993, σ. 12.

(3) ΕΕ αριθ. L 146 της 28. 5. 1992, σ. 57.

(4) ΕΕ αριθ. L 93 της 17. 4. 1993, σ. 20.